《弄珠楼•弄珠楼宴集，赠陆嗣端司马 自度曲》
清代·沈谦

烟涛万顷，看九龙、奔赴弄珠楼。重帘高枕，水天日夜悠悠。

白雁风驱，黄花露濯，描画十分秋。莫负佳人劝饮，玉杯似手。

翠蚁香浮。

搔头。灯前敲断，应为节轻讴。星移物换，沦亡古迹难求。

锦障催诗，红衣扶醉，改席上兰舟。嘱付青衫司马，襟怀磊落，漫学江州。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。